Publication: Magyar Közlöny
Issue: MK-2011-56 (Year: 2011, Number: 56)
Era: contemporary
Section: 1. melléklet a 26/2011. (V. 27.) NEFMI rendelethez
Paragraph Index: 220

9. évfolyam Célok és feladatok A tanulók szövegértési technikáinak, szókincsének, befogadói érzékenységének, fogalomértésének és fogalomhasználatának bővítése, fejlesztése. Az anyanyelvű írásbeliség normáinak alkalmazása, olvasható írás, biztos, problémaérzékeny helyesírás. Az olvasási és szövegértési képességek folyamatos differenciálása és mélyítése; értő hangos és néma olvasás, amely magában foglalja a különféle nyelvi szintek jelenségeinek felismerését, azonosítását, jelentésadó és jelentésmódosító szerepükre való reflexiót, a megértés szóbeli és írásbeli alkalmazását az elemi feladatmegoldástól a beszélgetésen át az önálló írásműig. Különféle hosszúságú, bonyolultságú, műfajú, rendeltetésű (pl. szépirodalmi, dokumentum- és ismeretterjesztő) különféle hordozókon közzétett szövegek olvasása és összehasonlítása; szövegek átfogó megértésének, értelmezésének fejlesztése: a szöveg szó szerinti jelentésén túli üzenet értelmezése, a szövegből információk visszakeresése, a szó szerinti és a metaforikus jelentések megkülönböztetése, a ki nem fejtett tartalmak felismertetése, megértése, értelmezése. Összefoglalás, az önálló jegyzet és vázlatkészítés fejlesztése, az olvasott szöveg tartalmával kapcsolatos saját vélemény megfogalmaztatása szóban és írásban. Az önkifejezéshez és a társas-társadalmi párbeszédhez szükséges szóbeli nyelvi képességek fejlesztése. A beszédpartnerekhez alkalmazkodó, a beszédhelyzetnek megfelelő, artikulált nyelvi magatartás kialakítása. Hangzó szövegek verbális és nem verbális kódjainak megértése és értelmezése, a hangzó szöveg különféle kommunikációs helyzetekben, beszédszándékokkal és célokkal, a beszédpartnerek kommunikációs szándékának, nem nyelvi jeleinek felismerése, azonosítása. A szünet, a hangsúlyváltás, a beszédtempóváltás, a hangmagasságváltás és a hanglejtés modulációjának használatában rejlő kommunikációs lehetőségek megfigyeltetése, alkalmazása. Felkészítés a szöveg tartalmát megerősítő és megkérdőjelező gesztusok megértésére és dekódolására hétköznapi kommunikációs helyzetekben, a tömegkommunikációban; a testbeszéd, a térközszabályozás jeleinek megismertetése, tudatos alkalmazása. A mai magyar nyelv árnyalt és igényes használatához szükséges nyelvi, nyelvtani ismeret továbbépítése, fejlesztése; felkészítés a nyelvtani ismereteik önállóan alkalmazására a nyelvi-nyelvhasználati jelenségek megközelítésében. Nyelvhelyességi problémák felismerése, megoldása. Önálló kézikönyvhasználat mellett a biztos helyesírású szövegek megírásának előkészítése. Nyelvi, irodalmi műveltség közvetítése, művek élményének felfogása, megélése. Az olvasott, feldolgozott irodalmi művek műfaji természetének megfelelő szöveg-feldolgozási eljárások közvetítése (pl. a kontextus, a téma, a műfaj megállapítása, jelentésrétegek feltárása). Különböző műfajú és hangnemű lírai alkotások közvetítése, értelmezése, költői képek, alakzatok, szókincsbeli és mondattani jellegzetességek jelentésteremtő szerepének megértését elősegítő elemző-értelmező tevékenységek, a költői nyelvhasználat összetettségének felismertetése, a grammatikai eszközök funkciójának tudatosítása. Az előreutalások, késleltetések és az elbeszélő művek motivikusmetaforikus szintjének értelmezése. Az epikus és a drámai történetmondás, idő-, tér- és cselekményszervezés, illetve jellemalkotás közötti különbségek megfigyelése, a drámai közlésmód jellemző szövegtípusainak felismertetése különböző szövegfeldolgozási eljárásokkal, kreatív tevékenységekkel. Az olvasott, különböző korú és világlátású művekben megjelenített témák, élethelyzetek, motívumok, formai megoldások közötti kapcsolódási pontok azonosítását elősegítő tevékenységek. A megismert formák és stilisztikai, nyelvi sajátosságok alkalmazása a mindennapi történetmondásban és a kreatív írásban. Szövegek kapcsolatának és különbségének felismertetése, értelmezése (pl. tematikus, motivikus kapcsolatok, utalások, nem irodalmi és irodalmi szövegek, tények és vélemények összevetése), e képesség alkalmazása elemző szóbeli és írásbeli műfajokban. A szépirodalmi és nem szépirodalmi szövegekben megjelenített értékek, erkölcsi kérdések, motivációk, magatartásformák megbeszélése, értelmezése, megvitatása. Ízlésfejlesztés, az ízlés kontextuális függőségének (kulturális, történeti, közösségi, családi, egyéni beágyazottság) tudatosítása. Saját álláspont kifejtése, kreatív írás (pl. kiegészítés, újraírás, jóslás, szövegtranszformáció). Felkészítés egy-egy nagyobb anyaggyűjtést, önálló munkát igénylő, terjedelmesebb szöveg (pl. beszámoló, ismertetés, esszé, egyszerűbb értekezés) írására. Felkészítés verbális és nem verbális (hangzó és képi) információk célszerű gyűjtésére, szelekciójára, rendszerezésére, kritikájára és felhasználására. Az információ-felhasználás normáinak (pl. a források megjelölését, idézést) közvetítése. TÉMÁK, ÓRASZÁMOK A magyar nyelvi anyag felépítése

Source: https://magyarkozlony.hu/hivatalos-lapok/a470bc8f9782a5344df9518501b2901850e5655a/dokumentumok/e6f8fc470d5b09eaafee1c83fa78c984488ca620/letoltes